Szám:FMNÖ/1-3/2017.

**J e g y z ő k ö n y v**

**Készült:** a Fejér Megyei Német Területi Nemzetiségi Önkormányzat Közgyűlésének **2017. május 4-én 15.30 órakor** az önkormányzat hivatalos helyiségében (8000 Székesfehérvár, Petőfi u. 5. sz.) megtartott üléséről

**Jelen vannak**: Fehér Margit, Metzgerné Speier Katalin, Fuchs János, Dr. Czencz Balázs, Erdeiné Négele Erzsébet képviselők

**továbbá**: Hedlicskáné Dóczi Judit jegyzőkönyv-vezető

 Kovácsné Penzer Hajnalka önk. hivatal pü-i,ktsv-i munkatársa

**Fehér Margit – elnök:**

Köszöntötte a testület megjelent tagjait és a hivatal munkatársait. Megállapította, hogy a testület határozatképes, mert a 7 képviselőből 5 fő jelen van. Blaumann Helga képviselő jelezte távollétét az ülésről.

**Fehér Margit – elnök:**

Javasolta, hogy a képviselőtestület a jegyzőkönyv hitelesítői feladatokkal Metzgerné Speier Katalin képviselőt bízza meg.

Kérte a testület szavazatát a hitelesítő személyéről.

A testület 5 igen szavazattal, ellenszavazat és tartózkodás nélkül az alábbi határozatot hozta:

**Fejér Megyei Német Területi Nemzetiségi Önkormányzat**

**Közgyűlésének**

**13/2017. (V.4.) számú**

**határozata**

**Jegyzőkönyv hitelesítő személyéről**

Fejér Megyei Német Területi Nemzetiségi Önkormányzat közgyűlése a jegyzőkönyv hitelesítési feladatokkal Metzgerné Speier Katalin személyét bízta meg.

**Fehér Margit – elnök:**

Javasolta, hogy a közgyűlés a kiküldött meghívó szerinti napirendet fogadja el. A meghívó első 2 napirendi pontjának címében dátumelírás van, az előterjesztések viszont a jó címmel készültek.

Egyéb javaslat nem lévén kérte a közgyűlés szavazatát az ülés napirendjéről a pontosítással.

A közgyűlés 5 igen szavazattal, ellenszavazat és tartózkodás nélkül a következő határozatot hozta:

**Fejér Megyei Német Területi Nemzetiségi Önkormányzat**

**Közgyűlésének**

**14/2017. (V.4.) számú**

**határozata**

**A 2017. május 4-i ülés napirendjéről**

A Fejér Megyei Német Területi Nemzetiségi Önkormányzat a közgyűlés napirendjét az alábbiak szerint fogadta el:

1. Javaslat a Fejér Megyei Német Területi Nemzetiségi Önkormányzat 2016. évi költségvetési beszámolója elfogadására
2. Javaslat a Fejér Megyei Német Területi Nemzetiségi Önkormányzat 2016. évi belső ellenőrzéséről szóló jelentés elfogadására
3. Javaslat a Fejér Megyei Német Területi Nemzetiségi Önkormányzat 2017. évi költségvetésének módosítására
4. Beszámoló a nemzetiségi intézmények és civil szervezetek részére nyújtott támogatások elszámolásáról
5. Képviselők bejelentései, egyebek
6. **Javaslat a Fejér Megyei Német Területi Nemzetiségi Önkormányzat 2016. évi költségvetési beszámolója elfogadására**

**Fehér Margit – elnök:**

Jelezte, hogy az előterjesztés a képviselőknek megküldésre került.

**Fuchs János – képviselő:**

Jelezte, hogy a Pénzügyi és Ügyrendi Bizottság az előterjesztést megtárgyalta és a közgyűlésnek elfogadásra javasolta.

**Kovácsné Penzer Hajnalka – ktsv-i és pü-i munkatárs:**

Röviden összefoglalta az előterjesztést.

Az önkormányzat 5.875 ezer forint összegű módosított előirányzattal jóváhagyott költségvetése a bevételi oldalon 5.875 ezer forint, kiadási oldalon pedig 3.251 ezer forint összegben teljesült.

A nemzetiségi 2.624 ezer forint összegű maradvánnyal zárta az évet. Ez azonban kötelezettséget is jelent a testület számára, hiszen a 2016. évi feladatarányos központi támogatás 2016. év végéig felhasználásra nem került 1.986 ezer forint összegének felhasználását 2017. december 31-ig biztosítani kell. Az 1.986 ezer forint összegből 1.030 e forintot már szerződéses kötelezettségvállalás terhel. További 900 ezer forint felhasználásáról már közgyűlési döntés született. A közgyűlési határozatok alapján 800 e forint a Nemzetiségi napra, 100 e forint a tájház programra kerül felhasználásra. Fentiek alapján a 2016. évi feladatarányos központi támogatás tényleges maradványa 56 e forint.

**Fehér Margit – elnök:**

Kérdés, hozzászólás nem lévén kérte a közgyűlés szavazatát a határozati javaslatról.

A közgyűlés 5 igen szavazattal, ellenszavazat és tartózkodás nélkül a következő határozatot hozta:

**Fejér Megyei Német Területi Nemzetiségi Önkormányzat**

**Közgyűlésének**

**15/2017. (V.4.) számú**

**határozata**

**A Fejér Megyei Német Területi Nemzetiségi Önkormányzat 2016. évi költségvetési beszámolójáról**

A Fejér Megyei Német Területi Nemzetiségi Önkormányzat Képviselőtestülete az államháztartásról szóló 2011. évi CXCV. törvény, az államháztartásról szóló törvény végrehajtásáról szóló 368/2011. (XII.31.), valamint az államháztartás számviteléről szóló 4/2013. (I. 11.) számú kormányrendeletek előírásaira tekintettel a 2016. évi költségvetésben meghatározott feladatok, bevételi és kiadási előirányzatok teljesítéséről a mellékletekben szereplő részletezéssel, az alábbi határozatot hozza.

A Fejér Megyei Német Területi Nemzetiségi Önkormányzat 2016. évi költségvetésének

 - módosított bevételi előirányzata 5.875 e Ft

 - a teljesített bevételek főösszege 5.875 e Ft

 - módosított kiadási előirányzata 5.875 e Ft

 - a teljesített kiadások főösszege 3.251 e Ft

Éves létszámkeret: 0 fő

A Képviselőtestület a nemzetiségi önkormányzat pénzforgalmi jelentését az 1. és 2. számú mellékletben, költségvetési mérlegét a 3. sz. mellékletben, vagyonkimutatását a 4. számú mellékletben, pénzeszközeinek változását pedig az 5. számú mellékletben rögzített adatok alapján jóváhagyja.

A Képviselőtestület a nemzetiségi önkormányzat maradványát, annak a 2017. évi költségvetésben történő felosztását, valamint az önkormányzat eredményét a 6. és 7. számú mellékletekben szereplő tartalommal elfogadja.

A Fejér Megyei Német Területi Nemzetiségi Önkormányzat többéves kihatással járó döntést nem hozott, közvetett támogatást nem nyújtott, adóssággal, tulajdonában álló gazdálkodó szervezettel, részesedéssel, Európai uniós támogatással megvalósuló programmal nem rendelkezik.

A Fejér Megyei Német Területi Nemzetiségi Önkormányzat Képviselőtestülete a Fejér Megyei Német Területi Nemzetiségi Önkormányzat 2016. évi költségvetési beszámolóját az előterjesztéshez csatolt mellékletekben rögzített tartalommal elfogadja.

1. **Javaslat a Fejér Megyei Német Területi Nemzetiségi Önkormányzat 2016. évi belső ellenőrzéséről szóló jelentés elfogadására**

**Fehér Margit – elnök:**

Jelezte, hogy az előterjesztés a képviselőknek megküldésre került.

**Fuchs János – képviselő:**

Jelezte, hogy a Pénzügyi és Ügyrendi Bizottság az előterjesztést megtárgyalta és a közgyűlésnek elfogadásra javasolta.

**Hedlicskáné Dóczi Judit – jegyzőkönyvvezető:**

Röviden összefoglalta az előterjesztést. Jelezte, hogy a két megállapítás közül egy– az előterjesztés szerint – a hivatal véleménye szerint intézkedést nem igényelt. A másik észrevétel vonatkozásában az ellenőrzött hivatal álláspontja szerint a pénzügyi ellenjegyzés megelőző voltának kétségessége esetén, ennek a tényét a dokumentumra fel kell vezetni. Ilyen eset egyébként a gyakorlatban nem fordult elő.

**Fehér Margit – elnök:**

Kérdés, hozzászólás nem lévén kérte a közgyűlés szavazatát a határozati javaslatról.

A közgyűlés 5 igen szavazattal, ellenszavazat és tartózkodás nélkül a következő határozatot hozta:

**Fejér Megyei Német Területi Nemzetiségi Önkormányzat**

**Közgyűlésének**

**16/2017. (V.4.) számú**

**határozata**

**Fejér Megyei Német Területi Nemzetiségi Önkormányzat 2016. évi belső ellenőrzéséről szóló jelentés elfogadásáról**

Fejér Megyei Német Területi Nemzetiségi Önkormányzat Közgyűlése megtárgyalta az „Javaslat a Fejér Megyei Német Területi Nemzetiségi Önkormányzat 2016. évi belső ellenőrzéséről szóló jelentés elfogadására című előterjesztést és a 2016. évi összefoglaló ellenőrzési jelentését a benyújtott tartalommal jóváhagyja.

**3.) Javaslat a Fejér Megyei Német Területi Nemzetiségi Önkormányzat 2017. évi költségvetésének módosítására**

**Fehér Margit – elnök:**

Jelezte, hogy az előterjesztés a képviselőknek megküldésre került.

**Fuchs János – képviselő:**

Jelezte, hogy a Pénzügyi és Ügyrendi Bizottság az előterjesztést megtárgyalta és a közgyűlésnek elfogadásra javasolta.

**Kovácsné Penzer Hajnalka – ktsv-i és pü-i munkatárs:**

Röviden összefoglalta az előterjesztést.

Az önkormányzat 1.889 ezer forint összegű feladatalapú támogatásban részesül.

A támogatás a költségvetés kiadási oldalán a személyi juttatások kiemelt előirányzata 300 ezer, a munkaadókat terhelő járulékok és szociális hozzájárulási adó 66 ezer, a dologi kiadások 900 ezer, illetve az egyéb működési célú kiadások kiemelt előirányzata 623 ezer forint összeggel történő megemelését tette lehetővé.

**Fehér Margit – elnök:**

Kérdés, hozzászólás nem lévén kérte a közgyűlés szavazatát a határozati javaslatról.

A közgyűlés 5 igen szavazattal, ellenszavazat és tartózkodás nélkül a következő határozatot hozta:

**Fejér Megyei Német Területi Nemzetiségi Önkormányzat**

**Közgyűlésének**

**17/2017. (V.4.) számú**

**határozata**

**A Fejér Megyei Német Területi Nemzetiségi Önkormányzat 2017. évi költségvetésének módosításáról**

A Fejér Megyei Német Területi Nemzetiségi Önkormányzat Közgyűlése az államháztartásról szóló 2011. évi CXCV. törvény alapján a Fejér Megyei Német Területi Nemzetiségi Önkormányzat 2017. évi költségvetését, annak 3.406 ezer forintos bevételi-kiadási főösszegének 5.491 ezer forint főösszegre történő megemelésével az 1.a, illetve 1.b. számú mellékletekben rögzített részletezés szerint módosítja.

A Fejér Megyei Német Területi Nemzetiségi Önkormányzat 2017. évi költségvetési bevételeinek és költségvetési kiadásainak negatív egyenlege 2.624 ezer forint, mely költségvetési hiány finanszírozása az előző évi költségvetési maradvány terhére történik.

A Fejér Megyei Német Területi Nemzetiségi Önkormányzat 2017. évi költségvetésének előirányzat felhasználási ütemtervét a 2. sz. melléklet tartalmazza.

 A Fejér Megyei Német Területi Nemzetiségi Önkormányzatnak többéves pénzügyi kihatással járó döntése nincs, közvetett támogatás nyújtását, európai uniós forrásból finanszírozott támogatással megvalósuló projektet az önkormányzat nem tervez.

A Fejér Megyei Német Területi Nemzetiségi Önkormányzat - a nemzetiségek jogairól szóló 2011. évi CLXXIX. törvény 115.§ szerinti kötelező feladata ellátásán kívül - önként vállalt, állami (államigazgatási) feladatok ellátását nem tervezi.

A Fejér Megyei Német Területi Nemzetiségi Önkormányzat kötelező feladat ellátásának költségvetési forrásait és kiadásait a 3. sz. melléklet, a 2017. évi összevont költségvetési mérlegét a 4. sz. melléklet tartalmazza.

**Határidő**: folyamatos

**Felelős:**   Fehér Margit

az önkormányzat elnöke

**Fuchs János – képviselő:**

Jelezte, hogy a bizottság ülésén már felvetette, miszerint a nemzetiségi napra elkülönített 800.000.-Ft összegről szóló határozatot javasolt lenne módosítani és a felhasználható keret összegét 20-25 e Ft-tal megemelni, ezzel elkerülve, hogy a megrendelések és számlák kezelésénél, kiegyenlítésénél ne forintra, fillérre kelljen a kerettel számolni. Az is kérdésként merülne fel, hogy pl. egy 820 e Ft végösszegben kibocsátott számlánál melyik társszervezőt terhelné egy esetleges plusz 20.e Ft-os különbözet. Ettől persze a 800.000.-Ft a költségek fedezetére előirányzott összeg, de némi rátartás beépítésével a kötelezettségvállalások jobban kezelhetőek lennének.

**Metzgerné Speier Katalin – képviselő:**

Emlékeztetett arra. hogy a tavalyi szervezésnél milyen sok egyeztetést és energiát igényelt, hogy pontosan 800.000.-Ft összegben kerüljenek benyújtásra a számlák.

**Fehér Margit – elnök:**

A javaslatot támogathatónak tartotta, hiszen megkönnyíti az önkormányzat kötelezettségvállalását. Egyéb javaslat nem lévén indítványozta, hogy a közgyűlés támogassa a mányi nemzetiségi nap megrendezéséről szóló 11/2017. (II.13.) határozat módosítását azzal, hogy a közgyűlés 2017. évi költségvetésében legfeljebb 825.000.-Ft költségvetési forrást biztosítson a rendezvénnyel kapcsolatos költségekhez és ez a módosítás a határozatban hivatkozott együttműködési megállapodásban is kerüljön átvezetésre.

A közgyűlés 5 igen szavazattal, ellenszavazat és tartózkodás nélkül a következő határozatot hozta:

**Fejér Megyei Német Területi Nemzetiségi Önkormányzat**

**Közgyűlésének**

**18/2017. (V.4.) számú**

**határozata**

**A Mányon 2017. május 27-én tartandó Fejér Megyei Német Nemzetiségi Nap**

**megrendezéséhez szükséges forrás biztosításáról**

A Fejér Megyei Német Területi Nemzetiségi Önkormányzat Közgyűlése egyetért a Fejér Megyei Német Nemzetiségi Nap 2017. május 27-én Mányon történő megrendezésével kapcsolatos 11/2017. (II.13.) határozat módosításával aképpen, hogy a közgyűlés 2017. évi költségvetésében **legfeljebb 825.000.-Ft** költségvetési forrást biztosít a rendezvénnyel kapcsolatos költségekhez. A közgyűlés egyetért továbbá jelen módosításnak a vonatkozó együttműködési megállapodásban történő átvezetésével.

**Felelős:** Fehér Margit

 elnök

**Határidő:** 2017. május 20.

**4.) Beszámoló a nemzetiségi intézmények és civil szervezetek részére nyújtott támogatások elszámolásáról**

**Fehér Margit – elnök:**

Jelezte, hogy az elszámolásokról készített táblázatos kimutatás kiosztásra került.

**Fuchs János – képviselő:**

Jelezte, hogy a bizottság a táblázaton feltüntetett és elszámolási problémával nem érintett elszámolásokat elfogadásra javasolja a közgyűlésnek. Fel nem használt támogatás miatt visszafizetési kötelezettséget javasol a bizottság a KLIK Etyeki Nyelvoktató Német Nemzetiségi Általános Iskola és Alapfokú Művészeti Iskola elszámolásával kapcsolatban, fel nem használás okán, 17.007.-Ft összegben.

Két tartózkodás mellett nem kapott támogató javaslatot a bizottságtól a mányi Hársfadombi Általános Iskoláért Alapítvány 40.000.-Ft összegű támogatásának elszámolása. A támogatást teljes összegben felhasználták, arról el is számoltak, azonban a probléma az, hogy a csatolt számlamásolatok tanusága szerint nem a költségvetésben előzetesen megjelölt tételekről és nagyságrendben. A költségvetésükben 10.000.-Ft-ot állítottak be élelmiszerre, azonban a benyújtott számlák között ilyen típusú illetve összegű felhasználás nem jelentkezett. A számlák papír írószer beszerzéséről szólnak. A rendezvényre vásároltak ugyan élelmiszert, de ez a tétel, illetve számla másik szervező, támogató nevére került kiállításra.

Elmondta, hogy a bizottság ülésén a két jelenlévő tag tartózkodott az elszámolás megítélése tekintetében, az ügyben egyébként is döntési joggal rendelkező közgyűlésre bízva az elbírálást.

**Kovácsné Penzer Hajnalka – költségvetési munkatárs:**

Elmondta, hogy nem volt zökkenőmentes a támogatások elszámoltatása, a dokumentumok összegyűjttetése a hivatal részéről sok munkát igényelt.

**Erdeiné Négele Erzsébe – képviselő:**

Szintén azt erősítette meg, hogy nagyon nehézkes és problémás a támogatások elszámoltatása, annak ellenére, hogy a pályázatok világában ezzel a rutinnal már rendelkeznie kellene az igénylőknek. A mányi pályázat vonatkozásában megjegyezte, hogy itt felhasználták a támogatást és a rendezvénnyel kapcsolatos kiadásokra, csak nem az eredeti tervezés szerint.

**Fuchs János – képviselő:**

Sajnos a támogatási lehetőségekre sokan nem is jelentkeznek, keveselve a kapható összeget. Másrészt a megkapott támogatással történő szabályos elszámolás sajnos másodrangú kérdés a pályázók részéről. Megfontolásra javasolta a jövőre nézve a szankcionálások szigorítását, akár pl. azzal is, hogy a mulasztó pályázó határozott időre kizárja magát a pályázati lehetőségekből.

**Fehér Margit – elnök:**

Jelezte, hogy egyértelmű a visszafizetési kötelezettség az etyeki támogatás esetében, a mányi pályázatnál viszont a támogatás felhasználásra került, de az arról készült elszámolás a költségek tartalmában tér el a benyújtott költségvetéstől.

**Metzgerné Speier Katalin – képviselő:**

Emlékeztetett arra, hogy a pályázatok benyújtásakor milyen szigorral jártak el egyes képviselők a formai hibás, vagy bármilyen okból megkésett kérelmek esetében. Ha a közgyűlés és a képviselők következetesen járnak el, akkor véleménye szerint az akkori szigornak az elszámolásoknál is vissza kellene köszönnie. Ezen indokok miatt tartózkodik a mányi kérelem tekintetében a szavazástól.

**Fehér Margit – elnök:**

Egyéb kérdés, hozzászólás nem lévén kérte a közgyűlés szavazatát elsőként a megfelelő, illetve visszafizetési kötelezettségét már teljesítő pályázók által benyújtott elszámolások elfogadásáról.

A közgyűlés 5 igen szavazattal, ellenszavazat és tartózkodás nélkül a következő határozatot hozta:

**Fejér Megyei Német Területi Nemzetiségi Önkormányzat**

**Közgyűlésének**

**19/2017. (V.4.) számú**

**határozata**

**A Fejér Megyei Német Területi Nemzetiségi Önkormányzat pályázat kiírása alapján nyújtott támogatások megfelelő elszámolásáról**

A Fejér Megyei Német Területi Nemzetiségi Önkormányzat Közgyűlése megtárgyalta Beszámoló a nemzetiségi intézmények és civil szervezetek részére nyújtott támogatások elszámolásáról c. előterjesztést és az alábbi határozatot hozta:

A Közgyűlés az alábbi nemzetiségi intézmények és civil szervezetek részére 2016-ban nyújtott támogatások felhasználásáról szóló elszámolást elfogadja:

|  |  |  |
| --- | --- | --- |
|  | Kincsesbánya Gyermekeiért Alapítvány | 8044 Kincsesbánya Iskola u. 1. |
|  | Reményik Sándor Református Általános Iskola és Alapfokú Művészeti Iskola és Óvoda Kazay Endre Német NemzetiségiÁltalános Iskolája és Alapfokú Művészeti Iskolája | 8089 Vértesacsa, Vendel tér 17. |
|  | Edelweiss Móri Német Nemzetiségi Táncegyesület | 8060 Mór, Szent István tér 5. |
|  | KLIK Vértesboglári Nyelvoktató Német Nemzetiségi Általános Iskola  | 8000 Székesfehérvár Petőfi u. 5. |
|  | Móri Fúvószenei Egyesület | 8060 Mór, Erzsébet tér 14. |
|  | Nyelvoktatás Fejlesztéséért Közalapítvány | 8066 Pusztavám, Bajcsy-Zs. U. 10. |
|  | Törpe-Ovi Alapítvány | 8053 Bodajk, Szent István tér 2. |
|  | Liederkreis Német Nemzetiségi Kamarakórus Egyesület | 8060 Mór, Szent István tér 5. |
|  | Móri Pitypang Óvoda | 8060 Mór, Erzsébet tér 13. |
|  | Pusztavám Község Német Nemzetiségi Fúvószenekar Egyesület | 8066 Pusztavám, Nickelsdorf tér 4. |
|  | Móri Radnóti Alapítvány | 8060 Mór, Szent István tér 9. |
|  | Rozmaring Móri Kistérségi Nemzetiségi Táncegyüttes Egyesület | 8060 Mór, Wekerle S. u. 12. |
|  | Nefelejcs Német Nemzetiségi Óvoda | 2091 Etyek, Vörösmarty tér 3. |
|  | Vértesacsáért Egyesület | 8089 Vértesacsa, Fő u. 54. |
|  | Vértesacsai Szivárvány Német Nemzetiségi Óvoda | 8089 Vértesacsa, Vendel tér 12. |

A Bizottság tudomásul veszi, hogy a KLIK Vértesboglári Nyelvoktató Német Nemzetiségi Általános Iskola az elszámolás benyújtásával együtt a fel nem használt 33.-Ft-ot visszautalta.

**Fehér Margit – elnök:**

Kérte a közgyűlés szavazatát a KLIK Etyeki Nyelvoktató Német Nemzetiségi Általános Iskola és Alapfokú Művészeti Iskola elszámolásáról és fel nem használás okán az el nem számolt 17.007.-Ft 2017. május 30-ig történő visszafizetésére történő kötelezésről.

A közgyűlés 5 igen szavazattal, ellenszavazat és tartózkodás nélkül a következő határozatot hozta:

**Fejér Megyei Német Területi Nemzetiségi Önkormányzat**

**Közgyűlésének**

**20/2017. (V.4.) számú**

**határozata**

**A Fejér Megyei Német Területi Nemzetiségi Önkormányzat pályázat kiírása alapján a KLIK Etyeki Nyelvoktató Német Nemzetiségi Általános Iskola és Alapfokú Művészeti Iskola részére nyújtott támogatás elszámolásáról**

A Fejér Megyei Német Területi Nemzetiségi Önkormányzat Közgyűlése megtárgyalta Beszámoló a nemzetiségi intézmények és civil szervezetek részére nyújtott támogatások elszámolásáról c. előterjesztést és az alábbi határozatot hozta:

A Közgyűlés a KLIK Etyeki Nyelvoktató Német Nemzetiségi Általános Iskola és Alapfokú Művészeti Iskola részére nyújtott 40.000.- Ft támogatás felhasználásáról szóló elszámolást megismerte és a fel nem használt, el nem számolt 17.007.-Ft összegű támogatás visszafizetését 2017. május 30-i határidővel elrendeli.

**Felelős:** Fehér Margit

 elnök
**Határidő**: 2017. május 30.

**Fehér Margit – elnök:**

Egyéb kérdés, hozzászólás nem lévén kérte a közgyűlés szavazatát a mányi Hársfadombi Általános Iskoláért Alapítvány részére nyújtott 40.000.-Ft összegű támogatás elszámolásának elfogadásáról azzal a megjegyzéssel, hogy a közgyűlés az elszámolásban benyújtott számlákkal igazolt, a rendezvényhez kapcsolódó, de a tervezett költség megosztástól részben eltérő költségeket a támogatás tekintetében elismertnek fogadja el.

A közgyűlés 3 igen szavazattal, nem szavazat nélkül, 2 tartózkodás mellett a következő határozatot hozta:

**Fejér Megyei Német Területi Nemzetiségi Önkormányzat**

**Közgyűlésének**

**21/2017. (V.4.) számú**

**határozata**

**A Fejér Megyei Német Területi Nemzetiségi Önkormányzat pályázat kiírása alapján a** **mányi Hársfadombi Általános Iskoláért Alapítvány részére nyújtott támogatás elszámolásáról**

A Fejér Megyei Német Területi Nemzetiségi Önkormányzat Közgyűlése megtárgyalta Beszámoló a nemzetiségi intézmények és civil szervezetek részére nyújtott támogatások elszámolásáról c. előterjesztést és az alábbi határozatot hozta:

A közgyűlés a mányi Hársfadombi Általános Iskoláért Alapítvány részére nyújtott 40.000.-Ft összegű támogatás elszámolását elfogadja azzal a megjegyzéssel, hogy a közgyűlés az elszámolásban benyújtott számlákkal igazolt, a rendezvényhez kapcsolódó, de a tervezett költség megosztástól részben eltérő költségeket a támogatás tekintetében elismertnek fogadja el.

**5.) Képviselők bejelentései, egyebek**

**Fehér Margit – elnök:**

Jelezte, hogy a tájház találkozó programjának tervezett időpontja őszre módosul a budaörsi szakemberek bevonása mellett. A helyszín biztosításával kapcsolatban merültek fel gondok, ezért kell őszre halasztani az Etyekre tervezett programot.

Kórustalálkozóra invitálta a képviselőket május 14-re Etyekre.

**Kovácsné Penzer Hajnalka – költségvetési munkatárs:**

Jelezte, hogy az éves 50. e Ft összegű szövetségi tagdíj fizetésére megküldött számla tekintetében szükséges lenne közgyűlési határozat meghozatala.

**Fehér Margit – elnök:**

Kérte a közgyűlés szavazatát a tagdíj vállalásáról.

A közgyűlés 5 igen szavazattal, ellenszavazat és tartózkodás nélkül a következő határozatot hozta:

 **Fejér Megyei Német Területi Nemzetiségi Önkormányzat**

**Közgyűlésének**

**22/2017. (V.4.) számú**

**határozata**

**Egyesületi tagság megerősítéséről**

A Fejér Megyei Német Területi Nemzetiségi Önkormányzat közgyűlése a Fejér Megyei Német Önkormányzatok Szövetsége Egyesületben fennálló tagságát 2017. évre az 50.000.-Ft/év összegű tagdíjfizetési kötelezettség terhe mellett megerősíti.

**Fehér Margit – elnök:**

Szárról kapott egy levelet, amelyben a levélíró idős hölgy jelzi, hogy a német nemzetiségi napok kapcsán javasolná a kétnyelvűség előtérbe helyezését.

**Metzgerné Speier Katalin – képviselő:**

Elmondta, hogy a tavaly évi szervezés során igyekeztek ennek az elvárásnak megfelelni. A hirdetmények, a rendezvény felkonferálása német nyelven is megtörtént.

Sajnálatos tényként kell kezelni, hogy a nyelvtudás hiánya miatt jelenleg nem lehet a teljes német nyelvűségre törekedni, a szervezőknek az igényeknek kell megfelelniük. A nemzetiségi képviselők és intézmények szakemberei éppen azon dolgoznak, hogy ez a helyzet jelentősen változzon.

**Erdeiné Négele Erzsébet – képviselő:**

Az előzőekhez kapcsolódva örömmel számolt be arról, hogy Móron Sergio testvér áldozatos tevékenységének köszönhetően rendszeressé váltak a német nyelvű szentmisék, amely liturgiáját nagy örömmel veszik és tanulják újra a hívek.

**Fuchs János – képviselő:**

Röviden ismertette a május 27-i nemzetiségi nap szervezésével kapcsolatos információkat, a tervezett programokat. Tisztelettel felkérte elnök asszonyt – amennyiben Soltész Miklós államtitkár úr nem tud részt venni a programon – rövid német nyelvű köszöntő elmondására. Tisztelettel és szeretettel hívta a hivatal munkatársait is a rendezvényre.

**Fehér Margit – elnök:**

Megköszönte a felkérést.

**Kovácsné Penzer Hajnalka – költségvetési munkatárs:**

Képviselői felvetésekre reagálva jelezte, hogy a feladatalapú támogatás terhére tervezett pályázati támogatások kiírása akár nyáron is megejthető lenne, ezzel lényegesen több idő állna rendelkezésre a kérelmek elbírálására, felhasználására, elszámolására.

**Fehér Margit – elnök:**

A felvetéssel egyetértett, jelezte, hogy ennek érdekében egy nyári ülés beiktatása is szükségessé válhat.

Egyéb napirendi pont, kérdés, hozzászólás nem lévén megköszönte a képviselők munkáját és az ülést 16.45 perckor bezárta.

kmf.

 **Fehér Margit Meztgerné Speier Katalin**

 elnök jkv. hitelesítő